Был мәрәкә хәл атлылар араһында йәшен тиҙлегендәй таралды һәм улар ҡайҙа булһа ла разведчикҡа, «Ну, Әптерәй! Һөйлә әле, нисек һеҙ немец офицеры менән бәҙрәфтә уртаҡ тел таба алманығыҙ?» – тип көлөп, үтергә бирмәне. Ә уныһы: «Ниндәй яза бирһәләр ҙә бирһендәр, тик разведканан ғына алмаһындар», – тип ҡайғырып йөрөнө. Күпмелер ваҡыт үткәс, ысынлап та, Әптелғәлимде полк штабына саҡырттылар. Билдәһеҙлектән һөмһөрө ҡойолған разведчик командирынан белешеп маташҡайны, уныһы, нимә өсөн икәнлеген белһә лә: «Ну, Әптерәй... Һуң, теге мәлдә офицерға биргән кальсоныңды ҡайтарып бирәләр инде», – тип көлдө лә ҡуйҙы. Ә кисен эскадронда шау-гөр килеп Әптелғәлимдең ыштанын түгел, ҡыҙыл йондоҙ орденын «йыуҙылар».